钦定古今图书集成/明伦汇编/官常典/第310卷 > 庾敬休
## 钦定古今图书集成/明伦汇编/官常典/第310卷 > 庾敬休

按《唐书》本传，“敬休，字顺之，邓州新野人。祖光烈，与弟
光先不受安禄山伪官，遁去。光烈终大理少卿，光先
吏部侍郎。父何，当朱泚反，又与弟倬逃山谷，不臣贼。
官兵部郎中。敬休擢进士第，又中宏辞，辟宣州幕府。
入拜右补阙、起居舍人。建言天子视朝，宰相群臣以
次对，言可传后者承旨。宰相示左右，起居则载录，季
送史官，如故事。”诏可。既而执政以几密有不可露，罢
之。召为翰林学士。文宗将立鲁王为太子，慎选师傅，
敬休以户部侍郎兼鲁王傅。初，剑南西川、山南道岁
征茶，户部自遣巡院主之，募贾人入钱京师。太和初，
崔元略奏责本道主当岁以四万缗上度支。久之，逗
留多不至。敬休始请置院秭归，收度支钱，乃无逋没。
又言：“蜀道米价腾踊，百姓流亡，请以本道阙官职田
赈贫民。”诏可。再为尚书左丞，卒，赠吏部尚书。敬休夷
澹多容可，不饮酒食肉，不迩声色。弟简休，亦至工部
侍郎。